PeopleCert

Η PeopleCert αποτελεί έναν διεθνή οργανισμό πιστοποίησης που παρέχει εξετάσεις και διαπιστεύσεις σε διάφορους τομείς επαγγελματικών δεξιοτήτων, προσφέροντας λύσεις μάθησης και επαγγελματικής ανάπτυξης σε ένα ευρύ φάσμα βιομηχανιών. Οι γνωστές πιστοποιήσεις της περιλαμβάνουν το ITIL, το PRINCE2 (Διαχείριση Έργου σε Ελεγχόμενο Περιβάλλον), το DevOps και το LanguageCert, τα οποία αναγνωρίζονται ευρέως στους τομείς της Τεχνολογίας Πληροφοριών, του Ψηφιακού Μετασχηματισμού, της Διοίκησης και Διαχείρισης Έργου, των Επιχειρήσεων και των Γλωσσών. 

Ο οργανισμός παρέχει εξετάσεις σε 25 γλώσσες, σε περισσότερες από 200 χώρες, χρησιμοποιώντας προηγμένες τεχνολογίες αξιολόγησης, με στόχο την υποστήριξη της ανάπτυξης δεξιοτήτων και τη βελτίωση της οργανωτικής αποδοτικότητας.

 Ιστορία 
Η PeopleCert ιδρύθηκε το 2000 από τον Βύρων Νικολαΐδης, ο οποίος είναι ο Διευθύνων Σύμβουλος (CEO) της εταιρείας μέχρι και σήμερα. Αρχικά, ο οργανισμός δραστηριοποιήθηκε στη διεξαγωγή εξετάσεων για την Πιστοποίηση Δεξιοτήτων στη Χρήση Ψηφιακής Τεχνολογίας (International Certification of Digital Literacy - ICDL) στην Ελλάδα, γνωστές ως Ευρωπαϊκό Δίπλωμα Κατάρτισης στους Υπολογιστές (ECDL), και ξεκίνησε τη λειτουργία του με 1.200 εξεταστικά κέντρα.

 Το 2011, η PeopleCert εισήλθε στην παγκόσμια αγορά επαγγελματικών πιστοποιήσεων B&IT με το ITIL.
 Το 2012, η εταιρεία λάνσαρε τη δική της τεχνολογία πραγματοποίησης και επιτήρησης εξετάσεων από απόσταση, η οποία περιλαμβάνει ζωντανή παρακολούθηση από πιστοποιημένους επιτηρητές, ανάλυση συμπεριφοράς με τεχνητή νοημοσύνη και αυστηρή ταυτοποίηση για τη διασφάλιση της ασφάλειας και της εγκυρότητας των εξετάσεων.
 Το 2015, μέσω της εξαγοράς των πιστοποιήσεων City & Guilds, οι οποίες είναι αναγνωρισμένες σε 120 χώρες και εξειδικεύονται στην αξιολόγηση και την πιστοποίηση γλωσσικών δεξιοτήτων, δημιουργήθηκε η LanguageCert.
 Το 2016, η PeopleCert υπέγραψε αποκλειστικό συμβόλαιο με την Axelos – μια κοινοπραξία που δημιουργήθηκε από τη βρετανική κυβέρνηση και την Capita plc – για την παγκόσμια διανομή πιστοποιήσεων βέλτιστων πρακτικών στον τομέα των Επιχειρήσεων και της Πληροφορικής, συμπεριλαμβανομένων των PRINCE2 και ITIL.
 Το 2017, η LanguageCert αναγνωρίστηκε ως Οργανισμός Πιστοποίησης από τον μη υπουργικό ρυθμιστικό φορέα για τις πιστοποιήσεις, τις εξετάσεις και τις αξιολογήσεις στο Ηνωμένο Βασίλειο (Ofqual) και συνεργάστηκε με 100 εξεταστικά κέντρα.
 Το 2019, η LanguageCert έλαβε έγκριση από το Υπουργείο Εσωτερικών του Ηνωμένου Βασιλείου για την παγκόσμια διεξαγωγή των Secure English Language Tests (SELT), τα οποία απαιτούνται για σπουδές, εργασία και διαμονή (μετανάστευση) στη χώρα.
 To 2020, η PeopleCert εξαγόρασε την αμερικάνικη IASSC (International Association for Six Sigma Certification).
 Το 2021, η εταιρεία υπέγραψε πολυετές συμβόλαιο με τη Transport for London, καθιστώντας τη μοναδικό πάροχο εξετάσεων αγγλικής γλώσσας για τους αδειοδοτημένους οδηγούς ιδιωτικών μεταφορών στο Λονδίνο. Την ίδια χρονιά, ξεκίνησε να παρέχει την υπηρεσία διαδικτυακής επιτήρησης εξετάσεων.

Τον Ιούλιο του 2021, η PeopleCert απέκτησε την Axelos, μια κοινοπραξία υπεύθυνη για τη διαχείριση διεθνώς αναγνωρισμένων πρακτικών, όπως το ITIL, το PRINCE2, το P3M3, το PRINCE2 Agile (Ατζάιλ Διαχείριση) και το MSP, αποκτώντας ένα από τα κορυφαία παγκόσμια χαρτοφυλάκια βέλτιστων πρακτικών. Η αξία της Axelos υπολογίστηκε στα 380 εκατομμύρια λίρες (περίπου 450 εκατομμύρια ευρώ / 525 εκατομμύρια δολάρια) και για τη χρηματοδότηση της εξαγοράς, η PeopleCert εξέδωσε ανώτερο εξασφαλισμένο ομόλογο ύψους 300 εκατομμυρίων ευρώ με λήξη το 2026.
 Τον Ιούνιο του 2022, οι πιστοποιήσεις της LanguageCert έλαβαν επίσημη έγκριση από το Ηνωμένο Βασίλειο, την Ιρλανδία και τη Νέα Ζηλανδία για τη χορήγηση φοιτητικών θεωρήσεων (study visas).

Τον Σεπτέμβριο του 2022, η PeopleCert εξαγόρασε το χαρτοφυλάκιο πιστοποιήσεων QAI στους τομείς του Business analysis, του Software Testing και του Software Development.
 Τον Φεβρουάριο του 2023, η PeopleCert εξαγόρασε το DevOps Institute. Αργότερα την ίδια χρονιά, η αναπτυξιακή πορεία της PeopleCert έγινε μελέτη περίπτωσης στο INSEAD.
 Τον Μάρτιο του 2024, η PeopleCert εξαγόρασε την DP Cube Learning, έναν πάροχο εκπαιδευτικών υπηρεσιών με έδρα την Ινδία, εξειδικευμένο στον τομέα της αγγλικής γλώσσας, ενισχύοντας έτσι το εμπορικό σήμα LanguageCert στην Ασία.

 Πιστοποιήσεις 

Η PeopleCert διαθέτει ένα ολοκληρωμένο χαρτοφυλάκιο με ευρέως αναγνωρισμένα προϊόντα, υπηρεσίες και μεθοδολογίες. Τα πιο γνωστά είναι:

 PRINCE2: Αποτελεί ένα de facto πρότυπο διαχείρισης έργων, που αναπτύχθηκε από τη βρετανική κυβέρνηση και χρησιμοποιείται ευρέως σε διάφορους τομείς τόσο στο Ηνωμένο Βασίλειο όσο και διεθνώς. Η εν λόγω υπηρεσία βοηθά τους οργανισμούς να κατανοήσουν την αξία της διαχείρισης έργων και παρέχει τις γνώσεις που απαιτούνται για την επίτευξη επιτυχημένων αποτελεσμάτων.
 DevOps: Πρόκειται για ένα σύνολο πρακτικών που συνδυάζει την ανάπτυξη λογισμικού και τις λειτουργίες πληροφορικής. Στόχος του είναι η μείωση του κύκλου ζωής ανάπτυξης των συστημάτων και η παροχή συνεχούς παράδοσης με υψηλή ποιότητα λογισμικού.
 LanguageCert International ESOL (English for Speakers of Other Languages): Αποτελεί μια σειρά πιστοποιήσεων αγγλικής γλώσσας, σχεδιασμένη για όσους επιθυμούν να σπουδάσουν, να εργαστούν ή να ταξιδέψουν.
 ITIL: Πρόκειται για ένα ευρέως αναγνωρισμένο πλαίσιο που αφορά τη διαχείριση υπηρεσιών πληροφορικής και δίνει έμφαση τόσο στις αρχές όσο και στις διαδικασίες. Στόχος του είναι να προάγει μια πολιτισμική νοοτροπία που δίνει προτεραιότητα στην επίτευξη συγκεκριμένων αποτελεσμάτων. 

 Συνεργασίες 
Η PeopleCert συνεργάζεται κυρίως με πανεπιστήμια και κολέγια παγκοσμίως, καθώς και με κυβερνητικούς οργανισμούς, επιχειρήσεις και ιδρύματα. Ενδεικτικά, κάποιοι πανεπιστημιακοί συνεργάτες της είναι το University of Sydney στην Αυστραλία, το Warsaw University of Technology στην Πολωνία, το Cardiff Metropolitan University στο Ηνωμένο Βασίλειο και το Texas A&M University στις Ηνωμένες Πολιτείες.

 Βραβεύσεις 
Η PeopleCert έχει λάβει αναγνώριση σε διάφορους τομείς, συμπεριλαμβανομένων των επιχειρήσεων, της ψηφιακής παρουσίας και της τεχνολογίας στην εκπαίδευση.

 Παραπομπές 

 Εξωτερικοί σύνδεσμοι 
Επίσημη ιστοσελίδα
LanguageCert